Awtor dźensa Jan HrjehorSłuchajće najprjedy na tamnu stronu, prjed hač sudźiće abo „Njesudźće a njebudźeće sudźeni!“ Cituju dźensa z Ewangelija po Mateju (7,1), dokelž je so tydźenja póndźelu na sportowym polu něšto njepředstajomne, kuriozne, haj samo chětro mjerzace stało. Běch sej w Chrósćicach druhi połčas serbskeho koparskeho derbyja mjez druhim mustwom tamnišeje sportoweje jednotki a prěnim mustwom Sportoweho towarstwa Radwor wobhladał, kotryž bě so napoł jednej započał. Po tym mějachu tam popołdnju w třoch hišće dalši derby, a to wokrjesny w krajnej klasy mjez prěnimaj zastupnistwomaj Chróšćanskeje SJ a Drohotki z Ramnowa. Wobě hrě běštej za fana SJC kaž tež za neutralneho přihladowarja na papjerje zajimawej. Tak mějachu zamołwići SJC jara dobru ideju: Přihladowar, kiž chce sej serbski koparski derby we wokrjesnej lize wobhladać, zapłaći štyri eura a smě sej po tym tež hišće wyšoklasowy duel dožiwić. Za kóždu hru stej to potajkim 2 euraj zastupa, štož je fairna płaćizna. A štóž nochce druhu hru widźeć, tón dwaj euraj zaso wróćo dóstanje.
szl_Latn